b'\n_START_ARTICLE_\nCarl Emil Ljunggren\n_START_SECTION_\nBiografi\n_START_PARAGRAPH_\nLjunggren var s\xc3\xb8nnen til Musikanten Peter Jonsson og hustru Maja Lisa Nilsdotter. Han vokste opp i et svensk musikkmilj\xc3\xb8 og fikk grundig utdannelse som milit\xc3\xa6rmusiker, men han forlat milit\xc3\xa6ret etterhvert og fant seg til rette som en omreisende musikkinstrukt\xc3\xb8r i Norge. _NEWLINE_Ljunggren-navnet, ogs\xc3\xa5 skrevet f.e. Ljungren eller Jungren, dukker opp i tilknytning til musikforeningers historier og p\xc3\xa5 gamle noteblad i flere bygder p\xc3\xa5 \xc3\x98stlandet, for tiden mellom ca. 1880 og 1925. Musikerens skikkelse kan kjennes igjen i fotografier av st\xc3\xb8rre og mindre messing-ensembler fram til 1920-tallet. For en par generasjoner siden levde fortellinger om \xc2\xabsvenske-Ljunggren\xc2\xbb p\xc3\xa5 folkemunne, spesielt blant eldre i musikkforeninger og korpsmilj\xc3\xb8 i \xc3\x98st-Norge. Men ingen har hatt s\xc3\xa6rlig oversikt over denne reisende musikkl\xc3\xa6rerens livshistorie._NEWLINE_Ljunggren var en vandrende musikinstrukt\xc3\xb8r som hadde mange kontakter i bygdene oppover \xc3\x98sterdalen og Gudbrandsdalen. Han var spesielt flink med nybegynnere og bidro til etablering av musikkforeninger flere steder, blant annet i L\xc3\xb8iten, \xc3\x85dal, Tynset, Brydalen, Kvikne, Alvdal, Folldal, Vingelen, Fron, Dovreskogen - og sannsynligvis mange flere. Noter for marsjer, valser, reinlendere og polkaer, med navnet Ljunggren finnes i samlingene etter musikkforeninger og gamle spellmenn som var formidlere i store deler av \xc3\x98stlandet og i Tr\xc3\xb8ndelag._NEWLINE_Beretningene om Ljunggren viser at han ble, etterhvert, preget av svakhet for sterk drikke. I Nord-\xc3\x98sterdalen fikk han kallenavnet "Polituren", etter kvistlakken som noen ganger bruktes som erstatning for annet rusmiddel.\n_START_SECTION_\nLjunggren i Alvdal\n_START_PARAGRAPH_\nI et brev, januar 2003, fortalte Haldor Nyeggen f\xc3\xb8lgende: _NEWLINE_"Om den svenske musikeren Ljunggren, heter det at han kom til Alvdal h\xc3\xb8sten 1911. Lille-Elvedalens Hornmusikkforeningen, stiftet 1894, var da nettopp reorganisert etter noen \xc3\xa5rs opphold._NEWLINE_Han var en utmerket instrukt\xc3\xb8r, s\xc3\xa6rlig for nybegynnere, og det ble inn\xc3\xb8vd program og holdt konserter m/dans. Foruten alle messingbl\xc3\xa5seinstrumenter, spilte han ogs\xc3\xa5 fele, og Sigurd Klokkerhaug, f\xc3\xb8dt 1898, tok spilletimer hos han og l\xc3\xa6rte bl.a. \xc3\xa5 spille vibrato. Hvor lenge han var i bygda, vet vi ikke, men han kom tilbake til Alvdal i 1919 og instruerte Hornmusikken en kort tid. Han hjalp en nystartet trio (to feler og piano) med \xc3\xa5 arrangere bl. a. en del norske folkemelodier._NEWLINE_Jeg har f\xc3\xa5tt opplyst at han ogs\xc3\xa5 var i b\xc3\xa5de \xc3\x98vre og Ytre Rendal omtrent p\xc3\xa5 samme tid som her. I \xc3\x98vre Rendal var han med \xc3\xa5 starte den s\xc3\xa5kalte "Bolstad-musikken", som eksisterte i ca. 20 \xc3\xa5r._NEWLINE_Ljunggren var ogs\xc3\xa5 i Vingelen og hjalp en hornsekstett omtrent p\xc3\xa5 samme tid, og var antakelig innom alle bygder der det fantes sm\xc3\xa5 horn- eller strykeorkestre._NEWLINE_Det ryktet gikk, at han hadde v\xc3\xa6rt stor musiker og hadde spilt i b\xc3\xa5de Wien og Berlin, men hadde g\xc3\xa5tt "all kj\xc3\xb8dets gang", brennevinet hadde tatt overh\xc3\xa5nd. I Alvdal bodde han hos fotograf Bredstr\xc3\xb8m (russisk flyktning), som beklaget seg over at han hver dag m\xc3\xa5tte p\xc3\xa5 butikken og kj\xc3\xb8pe "denat" (denaturert sprit) som Ljunggren drakk til frokost!_NEWLINE_Det har v\xc3\xa6rt sagt at han startet sine omvandringer nede i Kongsvinger-traktene, og at han tilslutt ble funnet d\xc3\xb8d langs veien s\xc3\xb8r for Trondheim."'